b'\n_START_ARTICLE_\nVelika nagrada Belgije 1939\n_START_SECTION_\nPred dirko\n_START_PARAGRAPH_\nSteza je bila zaradi odstranitve \xc5\xa1ikane Ancienne Douanne skraj\xc5\xa1ana za 364 metrov in hitrej\xc5\xa1a, dirkalniki so po novem neposredno vstopili v ovinek Eau Rouche, kot \xc5\xa1e danes. Georg Meier je v mo\xc5\xa1tvu Auto Uniona nadomestil Hansa Stucka, ki je nastopal na dirki za Veliko nagrado Bukare\xc5\xa1te. Alfa Corse je na dirko pripeljala dva dirkalnika za Giuseppeja Farino in Raymonda Sommerja, poleg obeh nem\xc5\xa1kih mo\xc5\xa1tev pa so bili na dirki \xc5\xa1e Adolfo Mandirola z Maseratijem 6CM ter Robert Mazaud in Louis G\xc3\xa9rard z dirkalnikoma Delahaye T135CS. Obe nem\xc5\xa1ki mo\xc5\xa1tvi sta bili na prostih treningih najhitrej\xc5\xa1i. Hermann Lang, ki je na ravnini dosegel najve\xc4\x8djo hitrost 310 km/h, je postavil najhitrej\xc5\xa1i \xc4\x8das s 5:03,2. \xc5\xa0tartna vrsta je bila dolo\xc4\x8dena na podlagi \xc5\xbereba.\n_START_SECTION_\nDirka\n_START_PARAGRAPH_\nNa dan dirke je mo\xc4\x8dno de\xc5\xbeevalo. Ker je bila \xc5\xa1tartna vrsta na klancu, je bila velika mo\xc5\xbenost za prezgodnji \xc5\xa1tart. Mo\xc5\xa1tvo Mercedesa je problem re\xc5\xa1ilo tako, da so pod kolesa dirkalnikov postavili kose krede. Giuseppe Farina se je za\xc4\x8del premikati \xc5\xa1e pred signalom za \xc5\xa1tart dirke, toda \xc5\xbee kmalu po \xc5\xa1tartu so nem\xc5\xa1ki dirkalniki na hitrej\xc5\xa1ih delih steze \xc5\xa1vignili mimo njega. Po prvem krogu je vodil Hermann Paul M\xc3\xbcller, sledili so mu Lang, Tazio Nuvolari, Rudolf Caracciola, Farina, Richard Seaman, Rudolf Hasse, Manfred von Brauchitsch, Raymond Sommer in Meier. Med tem ko je Farina \xc5\xa1e vedno zadr\xc5\xbeeval Seamana, Hasseja in von Brauchitscha, je vodilni M\xc3\xbcller zadr\xc5\xbeeval Langa. Pri tem ga je ve\xc4\x8dkrat ostro zaprl, zato mu je Langa jezno gestikuliral s pestjo. \xc5\xa0portni direktor Mercedesa, Alfred Neubauer, je zaradi tega protestiral pri organizatorjih dirke, toda delavci ob progi so namesto M\xc3\xbcllerju, z modrim zastavami mahali Langu. V tretjem krogu je Seaman uspel prehiteti Farino in za\xc4\x8del loviti vodilne. Lang je obupal in spustil mimo tako Caracciolo, kot tudi Seamana, ki sta oba veljala za dobra v de\xc5\xbeju. M\xc3\xbcller je blokiral tudi vse poskuse Caracciole, ki je v devetem krogu naredil napako in se zavrtel v zanki La Source. Pri tem mu je ugasnil dirkalnik in moral je odstopiti. V enajstem krogu je M\xc3\xbcller zaradi te\xc5\xbeav z dirkalnikom zapeljal v bokse, vodstvo je s tem prevzel Seaman, ki je takoj odpeljal nekaj hitrih krogov ter pobegnil Langu in Nuvolariju. V \xc5\xa1tirinajstem krogu je \xc5\xa1estouvr\xc5\xa1\xc4\x8deni Meier v ovinku Blanchemont zletel v jarek, ko je prehiteval za krog neprevidnega Adolfa Mandirolo. De\xc5\xbe je prenehal, toda steza je bila \xc5\xa1e vedno zelo spolzka._NEWLINE_Oba vodilna dirka\xc4\x8da sta zapeljala na postanek v bokse za gorivo, menjava pnevmatik zaradi mokre steze ni bila potrebna. Langov postanek je bil nekoliko hitrej\xc5\xa1i, zato je prevzel vodstvo pred Seamanom. \xc5\xbde krog kasneje je britanski dirka\xc4\x8d ponovno prevzel vodstvo in za\xc4\x8del be\xc5\xbeati Langu. Po enaindvajsetih krogih je imel \xc5\xbee pol minute prednosti pred Langom, ki so mu sledili Nuvolari, Hasse in von Brauchitsch. Vodilni Seaman je v dvaindvajsetem krogu prehitro pripeljal v ovinek Club pred zanko La Source. Zgre\xc5\xa1il je linijo za vstop v zavoj, po\xc4\x8dez ga je odneslo s steze nato pa je tr\xc4\x8dil v drevo. 250 litrov goriva se je izlilo v notranjost dirkalnika, ki se je v trenutku v\xc5\xbegal. Seaman je imel zlomljeno desno roko in je bil ujet za volanom. Po dobri minuti neuspe\xc5\xa1nega re\xc5\xa1evanja je belgijski vojak sko\xc4\x8dil v ogenj in povlekel Seamana iz gore\xc4\x8dega dirkalnika. Lang je zapeljal v bokse in povedal mo\xc5\xa1tvu za nesre\xc4\x8do, \xc5\xbeelel je tudi odnehati. Neubauer ga je nevedo\xc4\x8d resnosti nesre\xc4\x8de poslal nazaj na stezo. V osemindvajsetem krogu je Nuvolari naredil napako, se zavrtel in moral odstopiti. Za Langom sta bila tako uvr\xc5\xa1\xc4\x8dena Hasse in von Brauchitsch. Zaradi okvare uplinja\xc4\x8da je Langov dirkalnik porabljal zelo veliko goriva in v predzadnjem krogu mu ga je pred ovinkom La Source zmanjkalo. Uspelo mu je dirkalnik po klancu navzdol pripeljati v bokse in doliti gorivo, toda ker v ceveh motorja ni bilo goriva, dirkalnik ni hotel v\xc5\xbegati. Lang je dirkalnik usmeril po klancu navzdol proti ovinku Eau Rouche. Ravno ko mu je motor dirkalnika le v\xc5\xbegal, ga je prehitel Hasse. Lang se je pognal za njim, ga prehitel in zmagal s prednostjo sedemnajstih sekund pred Hassejem, tretje mesto pa je osvojil von Brauchitsch.\n_START_SECTION_\nPo dirki\n_START_PARAGRAPH_\nPo koncu dirke so se dirka\xc4\x8di odpeljali do bolni\xc5\xa1nice, kjer se je Seaman za kratko zbudil. Utrpel je opekline po \xc5\xa1estdesetih odstotkih telesa in podlegel posledicam po\xc5\xa1kodb nekaj pred polno\xc4\x8djo.'